钦定古今图书集成/理学汇编/文学典/第198卷 > 《朝贤送定惠大师诗序》前人
## 钦定古今图书集成/理学汇编/文学典/第198卷 > 《朝贤送定惠大师诗序》前人

某，典姑苏郡。一日，有吴僧定惠大师宗秀者，发龙山，
渡松江，驻锡于门，出致政侍郎安定公、本道计使太
原公二书，偕曰：“师往无他，有朝中送行诗，请为序，以
示方来尔。”某既不得谢，乃叩其端，师自言生不血茹，
七岁持佛事，隐于灵岩，多历年所。晚岁游名公之门，
然亦未尝及利。天圣中，大丞相东平公、清河公怜其
旧奏，赐紫方袍，号“定惠。”乃告归故山，又以诗宠之。既
而荐绅先生咸有赠章，将勒坚珉，期于不坠。某感其
说，志其事，且知上人之隐，盛于吾儒之隐远矣。士有
气吞芝兰，才奔风云，精贯乎天人，神驰于古今，烛治
乱兴亡之机，席法度教化之伦。道通岩廊，迹坠林壑，
遗没于麋鹿之群者众矣。如近代之陆龟蒙、陈陶，今
朝雍丘邢敦、钱唐林逋，“或执节坚介，或放词雅远，皆
四方之闻人。奈何道未信于三公，名不熟于天子。及
其收遗文，旌隐志，而始惜其难得，斯天下义士为之
长太息矣！岂如金仙之流，而人怀慕，谢绝堂构，长揖
轩冕，来则谈空实相，号天人师，去则指霞岭，啸风林。
天子有赐，三公有赠”，斯以见上人之隐盛，于吾人之
隐远矣。必也均是光辉，以及考槃之际，则圣朝无负
于隐君子也。矧将有致焉。《子夏》曰：“主文而谲谏，盖风
人之职也。序诗者敢有二事。”时景祐二年五月八日，
尚书员外郎充天章阁待制范某序。